*****

ΚΑΝΟΝΙΣΜΟΣ (ΕΟΚ) αριθ. 3070/86 ΤΟΥ ΣΥΜΒΟΥΛΙΟΥ

της 7ης Οκτωβρίου 1986

για την τροποποίηση του κανονισμού (ΕΟΚ) αριθ. 2058/86 για το άνοιγμα, την κατανομή και τον τρόπο διαχείρισης κοινοτικής δασμολογικής ποσόστωσης για τους αλατισμένους, μη αποξηραμένους μπακαλιάρους της διάκρισης ex 03.02 Α Ι β) του κοινού δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,

Εκτιμώντας:

ότι, σύμφωνα με τον κανονισμό (ΕΟΚ) αριθ. 2058/86 (1), ο δασμός για τους αλατισμένους μη αποξηραμένους μπακαλιάρους της διάκρισης ex 03.02 Α Ι β) του κοινού δασμολογίου αναστέλλεται στο επίπεδο του 3 % εντός των ορίων κοινοτικής δασμολογικής ποσόστωσης 40 000 τόνων· ότι η αναστολή αυτή αποφασίστηκε για την περίοδο από τις 2 Ιουλίου έως τις 31 Δεκεμβρίου 1986 κατόπιν αιτήσεως που υπέβαλε η Πορτογαλική Δημοκρατία τον Φεβρουάριο του 1986·

ότι, σύμφωνα με τον ίδιο κανονισμό, ο ρυθμός εξάντλησης της ποσόστωσης διαπιστώνεται με βάση τις εισαγωγές του εν λόγω προϊόντος που καταλογίζονται στις αναλήψεις που πραγματοποίησαν τα κράτη μέλη· ότι, κατά την ημερομηνία έκδοσης του παρόντος κανονισμού, έχουν πραγματοποιηθεί οι εισαγωγές αυτές μόνο στο κράτος μέλος που είχε ζητήσει το άνοιγμα της εν λόγω ποσόστωσης ·

ότι οι εισαγωγές του εν λόγω προϊόντος υπεβάλλοντο, έως τις 28 Φεβρουαρίου 1986, στο κράτος μέλος αυτό σε δασμό 3 %· ότι, έπειτα από την απόφαση για την επιτάχυνση της προσέγγισης προς το κοινό δασμολόγιο, η Πορτογαλική Δημοκρατία εφαρμόζει τον πλήρη δασμό του κοινού δασμολογίου στις εισαγωγές που προέρχονται από τρίτες μη προτιμησιακές χώρες από 1ης Μαρτίου 1986· ότι εφόσον οι εισαγωγές του προϊόντος σ' αυτό το κράτος μέλος μόνο σε περιορισμένο βαθμό μπορούν να απολαύουν της ποσόστωσης που έχει ανοιχθεί στα πλαίσια της Γενικής Συμφωνίας Δασμών και Εμπορίου (GATT) από τον κανονισμό (ΕΟΚ) αριθ. 3544/85 του Συμβουλίου της 12ης Δεκεμβρίου 1985 για το άνοιγμα, την κατανομή και τον τρόπο διαχείρισης της κοινοτικής δασμολογικής ποσόστωσης για τους μπακαλιάρους αποξηραμένους, αλατισμένους ή σε άρμη ολόκληρους, αποκεφαλισμένους ή τεμαχισμένους της διάκρισης 03.02 Α Ι β) του κοινού δασμολογίου (1986) (2), όπως τροποποιήθηκε από τον κανονισμό (ΕΟΚ) αριθ. 1420/86 (3) και, λόγω του γεγονότος αυτού, υπόκεινται σε απότομη αύξηση των δασμών από την προαναφερθείσα ημερομηνία·

ότι, προκειμένου να αποφευχθεί η αύξηση αυτή όσον αφορά το προϊόν που εισάγεται στα πλαίσια της ποσόστωσης που έχει ανοιχθεί από τον κανονισμό (ΕΟΚ) αριθ. 2058/86, πρέπει, λαμβανομένων υπόψη των σχετικών εξαιρετικών συνθηκών, να προβλεφθεί ότι ο κανονισμός αυτός θα εφαρμοσθεί από 1ης Μαρτίου 1986,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο μόνο

Ο κανονισμός (ΕΟΚ) αριθ. 2058/86 τροποποιείται ως εξής:

1. Στο άρθρο 1 παράγραφος 1, οι λέξεις «Από την ημερομηνία ενάρξεως ισχύος του παρόντος κανονισμού και» διαγράφονται.

2. Στο άρθρο 5, προστίθεται το ακόλουθο εδάφιο:

«Εφαρμόζεται από 1ης Μαρτίου 1986.»

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Οκτωβρίου 1986.

Για το Συμβούλιο

Ο Πρόεδρος

A. CLARK

(1) ΕΕ αριθ. L 176 της 1. 7. 1986, σ. 5.

(2) ΕΕ αριθ. L 338 της 17. 12. 1985, σ. 8.

(3) ΕΕ αριθ. L 129 της 15. 5. 1986, σ. 5.